Diari Oficial de la Generalitat Valenciana


Sumari del DOGV 9731, del 23-11-2023 (2023/11822)

RESOLUCIÓ de 20 d'octubre de 2023, del secretari autonòmic d'Educació, per la qual es concedeix una subvenció per al sosteniment amb fons de la Generalitat dels llocs docents amb titular funcionari o funcionària de carrera o laboral fix en el Conservatori Professional de Música de Meliana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9731

Data del DOGV
:   23-11-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/11664


Data del document
:   20-10-2023

Organisme emissor
:   Conselleria d'Educació, Universitats i Ocupació

Tipus de document
:   Resolució

Descriptors 

:   * Conselleria d'Educació, Universitats i Ocupació

RESOLUCIÓ de 20 d'octubre de 2023, del secretari autonòmic d'Educació, per la qual es concedeix una subvenció per al sosteniment amb fons de la Generalitat dels llocs docents amb titular funcionari o funcionària de carrera o laboral fix en el Conservatori Professional de Música de Meliana. [2023/11754]  
La Llei 7/2021, de 29 de desembre, de la Generalitat, de mesures fiscals, de gestió administrativa i financera i d'organització de la Generalitat 2022 (DOGV 9246, 30.12.2021), en l'article 121 va establir el «règim jurídic d'integració dels conservatoris professionals de Música i Dansa de les administracions locals en la Xarxa Valenciana de titularitat de la Generalitat». En concret, el punt 4, determina que s'exigirà la subscripció d'un conveni, amb la negociació col·lectiva prèvia en les respectives meses de cada administració, que concrete i regule els drets i les obligacions que assumeixen cada una de les parts i que haurà de tindre en compte la legislació bàsica en aquesta matèria, i que la integració de centres educatius en la xarxa de titularitat de la Generalitat s'haurà d'aprovar per un acord del Consell relatiu a la creació de centres educatius per integració, el qual s'ha de publicar en el Diari Oficial de la Generalitat Valenciana, a proposta de la conselleria competent en matèria d'educació.  
Respecte dels efectes en relació amb el personal, el punt 5 estableix que «el personal docent funcionari de carrera o laboral fix adscrit als serveis i establiments que es traspassen romandrà en l'administració d'origen respectiva. Aquest personal formarà part del claustre del centre educatiu i del consell escolar d'aquest, en cas de ser triat. La resta de necessitats de personal les cobrirà l'administració educativa a través de la creació dels corresponents llocs de treball i la seua provisió».  
  
Mitjançant un conveni entre la Generalitat Valenciana i l'Ajuntament de Meliana es va autoritzar el conservatori professional de música en aquesta població (en avant, el Conservatori), amb codi de centre 53454699, de titularitat municipal, que va passar a ser un centre d'ensenyament oficial de Música en el qual s'impartiria ensenyament de grau professional, i en què consta com a administració pública titular del centre l'Ajuntament de Meliana (en avant, l'Ajuntament).  
Per un conveni interadministratiu entre la Generalitat Valenciana i l'Ajuntament de Meliana, de data 10 de novembre de 2022, es va establir el procediment d'integració del conservatori professional titularitat de l'Ajuntament de Meliana, amb codi de centre 46740379, en la Xarxa Valenciana de Conservatoris de Música i Dansa de titularitat de la Generalitat, en l'àmbit de l'ensenyament de règim especial, i en conseqüència, el traspàs dels mitjans econòmics i materials del conservatori professional municipal esmentat anteriorment a l'Administració de la Generalitat, així com la seua integració en la xarxa de centres docents públics no universitaris de titularitat de la Generalitat Valenciana.  
  
D'una banda, en la clàusula segona referent als serveis i funcions que es traspassen, i referent al seu personal, en concret «dels llocs de treball docents amb titular funcionari o funcionària de carrera o laboral fix» s'estableix que: «s'ajustarà al que disposa l'article 121.5.1r de la Llei 7/2021, de 29 de desembre, de la Generalitat, que estableix que el personal docent funcionari de carrera o laboral fix adscrit als serveis i establiments que es traspassen romandrà en l'administració d'origen respectiva. Aquest personal formarà part del claustre del centre educatiu i del consell escolar d'aquest, en cas de ser triat.  
  
En cas d'existir, en el moment de la signatura del present conveni, processos d'estabilització de llocs de treball adscrits al Conservatori, tant si estan iniciats per l'Ajuntament com si estan en proposta d'iniciació, aquests seguiran el seu curs sota la competència i gestió de l'Ajuntament. En tot cas, aquests processos hauran de quedar finalitzats abans del 31 de desembre de 2024, de conformitat amb el que es disposa en la Llei 20/2021, de 28 de desembre, de mesures urgents per a la reducció de la temporalitat en l'ocupació pública.  
A tots els efectes, aquests es consideraran com a llocs de treball ocupats per funcionaris de carrera o assimilats.  
La Generalitat, a través de la conselleria competent en matèria d'educació, s'obliga a l'assignació de fons públics a l'Ajuntament per a cobrir el manteniment d'aquests llocs de treball, de conformitat amb l'expedient administratiu anual que a l'efecte s'aprovarà, i que contindrà totes les clàusules referides a legislació aplicable, actualització pressupostària interanual i condicions per a la seua correcta justificació. En tot cas, aquesta ajuda pública, de conformitat amb l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques (DOGV 8153, 20 d'octubre), està exempta de notificació a la Comissió Europea, perquè no li és aplicable l'article 107, apartat 1, del Tractat de funcionament de la Unió Europea, en la mesura que no afecta els intercanvis comercials entre els estats membres.»  
  
Per altra banda, en la clàusula setena, referent a la vigència i extinció, s'estableix que entrarà en vigor l'endemà de la signatura i estarà vigent per un període de 4 anys; no obstant això, el conveni produirà efectes des de l'inici del curs acadèmic 2022-2023.  
I per concloure, en l'annex del conveni es determina la valoració del cost efectiu del curs acadèmic 2022/2023 del Conservatori Professional de Música de Meliana, que es fixa en un valor total de 475.114,78 € com a cost total anual de «personal docent funcionari de carrera municipal».  
  
Per l'Acord de 2 de desembre de 2022, del Consell, pel qual s'integren en la xarxa de centres públics de la Generalitat diversos conservatoris professionals de Música i Dansa (DOGV 9487, 12.12.2022), el Conservatori Professional de Música de Meliana s'integra en la xarxa de centres docents públics no universitaris de titularitat de la Generalitat. La dita incorporació es realitzarà d'acord amb el que s'estableix en el conveni subscrit el 10 de novembre de 2022.  
A tal efecte, en la Llei 9/2022, de 30 de desembre, de pressupostos de la Generalitat per a l'exercici 2023 (DOGV 9502, 31.12.2021), l'aportació de fons públics ascendirà a sis-cents trenta-tres mil quatre-cents noranta euros (633.490,00 €), que es pagaran a càrrec de l'aplicació pressupostària 52.76.22.082.24, capítol 4, codi de línia nominativa S9147000.  
La competència per a dictar la present resolució l'ostenta el secretari autonòmic d'Educació, per delegació, conforme a l'article primer de la Resolució de 13 d'abril de 2022, del conseller d'Educació, Cultura i Esport, sobre delegació de competències en determinats òrgans: «les resolucions de concessió de subvencions de forma directa, que corresponguen al seu àmbit competencial, a què es refereixen els articles 22.2 i 28 de la Llei 38/2003, de 17 de novembre, general de subvencions, i l'article 168 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions».  
  
  
Per tot això, vista la proposta del director general de Centres Docents i de conformitat amb aquesta, d'acord amb tot el que s'ha dit anteriorment, resolc:  
  
Primer  
Concedir aquesta subvenció nominativa de concessió directa, que s'empara en l'article 22.2.a de la Llei 38/2003, de 17 de novembre, general de subvencions (BOE 276, 18.11.2003), i en l'article 168.1.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (BOE 49, 26.02.2015, i DOGV 7464, 12.02.2015), que estableix «que podran concedir-se de manera directa les subvencions previstes nominativament en els pressupostos generals de l'Estat, de les comunitats autònomes o de les entitats locals [...] La concessió de les subvencions previstes nominativament en la llei de pressupostos de la Generalitat es formalitzarà mitjançant resolució de la persona titular del departament gestor del crèdit pressupostari al qual s'imputa l'ajuda o mitjançant conveni».  
  
  
Segon  
L'objecte d'aquesta resolució és el finançament dels llocs de treball docents amb titular funcionari o funcionària de carrera o laboral fix del Conservatori Professional de Música de Meliana, com a personal de l'Ajuntament de Meliana, conforme a les mateixes condicions econòmiques que estaven cobrant en l'Ajuntament, així com les seues cotitzacions a la Seguretat Social en el període corresponent.  
  
Tercer  
El Conservatori se sotmet a les normes establides en els capítols I, II, III i IV del títol V de la Llei orgànica 2/2006, de 3 maig, d'educació (BOE 106, 04.05.2006), i assumeix les obligacions que es deriven d'aquesta resolució en els termes que preveu la llei esmentada, en la Llei orgànica 8/1985, de 3 de juliol, reguladora del dret a l'educació (BOE 159. 04.07.1985), i altres normes que s'hi apliquen.  
  
Quart  
La justificació que haja de presentar l'Ajuntament en cadascun dels períodes esmentats haurà de contindre la documentació següent:  
  
a) Certificat de l'interventor de la corporació referent als salaris bruts meritats pel professorat dels centres en el període corresponent, al qual s'adjuntarà una còpia de les ordres de pagament respectives.  
  
b) Certificat de l'interventor de la corporació relativa a les cotitzacions a la Seguretat Social del professorat dels centres en el període corresponent, a què s'adjuntarà una còpia de les ordres de pagament respectives.  
  
Cinqué  
Respecte a la justificació de les quantitats que s'han d'abonar a l'Ajuntament de Meliana, aquesta s'efectuarà de la manera següent:  
a) En el termini màxim de quinze dies hàbils des de l'endemà a la notificació de la present resolució, es justificaran davant de la Direcció General de Centres Docents, les despeses generades des de l'1 de setembre de l'exercici de 2022, inici del curs escolar 2022/2023, i a partir del mes de gener de 2023 fins al mes anterior a la dita notificació.  
  
b) La resta de justificacions, fins al 31 d'agost de l'any 2023, poden tindre una periodicitat mensual i es podran presentar fins al 20 de desembre de 2023.  
L'Ajuntament, com a organisme del qual depén el personal funcionari de carrera o laboral fix del Conservatori de Meliana, es compromet a seguir les instruccions complementàries que, en matèria de justificació de la subvenció concedida, puga emetre la Direcció General de Centres Docents amb la finalitat d'agilitar l'elaboració de les propostes de pagament.  
Es podran realitzar diversos pagaments per l'import de les justificacions a mesura que s'aporten, en el termini d'un mes des de la comprovació de la documentació justificativa, o un pagament únic final, per la totalitat de l'import, sempre que no supere l'establit en la clàusula segona de la present resolució, conformement a l'article 171.1 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Sisé  
De conformitat amb el que preveu la Llei 38/2003, de 17 de novembre, general de subvencions (BOE 18.11.2003), en relació amb el que estableix l'article 172 de la Llei 1/2015, de 6 de febrer (BOE 26.02.2015 i DOGV 12.02.2015), l'entitat se sotmet al compliment de totes les obligacions establides en l'article 14, i haurà de reintegrar les quantitats percebudes i l'exigència d'interessos de demora en els casos previstos en l'article 37.  
  
Seté. Minoració, anul·lació i reintegrament de les subvencions  
1. Es reduirà proporcionalment la subvenció en cas que la justificació de les despeses realitzades no arribe a la quantia atorgada, així com quan havent-se subvencionat una part del cost total de l'activitat no es justifique l'import total de la despesa que suposa el desenvolupament de l'activitat esmentada.  
2. La presentació extemporània de la justificació donarà lloc a la incoació d'un procediment per a deixar sense efecte l'acte de concessió de la subvenció. En tot cas, es garantirà el dret de l'audiència de l'entitat interessada.  
3. En els casos previstos en l'article 37 de la Llei general de subvencions, l'entitat beneficiària haurà de reintegrar la totalitat o una part de la quantitat percebuda més els corresponents interessos de demora. En aquests casos es procedirà a la incoació de l'oportú expedient, que, amb audiència prèvia de l'entitat interessada, serà resolt per la persona titular de l'òrgan gestor de la subvenció.  
4. El falsejament o l'ocultació de dades i documents, ja que afecten substancialment la concessió i lliurament de fons públics, donarà lloc a l'exigència de responsabilitats tant en l'ordre administratiu com en el jurisdiccional competent.  
5. La Conselleria d'Educació, Universitats i Ocupació es reserva el dret a realitzar totes les inspeccions tècniques i administratives que es consideren necessàries a fi de conformar la correcta execució de l'actuació subvencionada.  
  
Huité  
Aquestes subvencions es regiran pel que es disposa en aquesta resolució i, a més, per la Llei 38/2003, de 17 de novembre, general de subvencions, i pel reglament de l'esmentada llei, aprovat pel Reial decret 887/2006, de 21 de juliol, excepte en el que afecte els principis de publicitat i concurrència, així com pel que es disposa en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i per les altres normes de dret administratiu que siguen aplicables.  
  
Nové  
Com a requisit previ per al pagament de la subvenció, l'Ajuntament de Meliana haurà d'acreditar estar al corrent en el compliment de l'obligació de retre comptes anuals a la Sindicatura de Comptes, de conformitat amb la normativa aplicable.  
  
Desé  
Per a la comprovació material de la realització efectiva de l'activitat, l'existència de la condició o el compliment de la finalitat, s'estableix el pla de control en els termes establits en l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
El tipus de control que es realitzarà serà administratiu, basat en la documentació aportada per l'Ajuntament amb la seua sol·licitud i, posteriorment, com a justificació de la subvenció que sol·licita. A tal fi, se supervisarà tota la documentació exigida en aquesta resolució, i es requerirà, si escau, l'aportació de tots aquells documents complementaris que resulten precisos per a comprovar, verificar i aclarir totes les qüestions que així ho exigisquen.  
  
Onzé. Protecció de dades personals  
1. La gestió d'aquesta subvenció comporta el tractament de dades de caràcter personal, per la qual cosa s'apliquen les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.  
2. En compliment del que disposa l'article 13 de l'RGPD, la informació en matèria de protecció de dades és la següent:  
a) Responsable del tractament: Conselleria d'Educació, Universitats i Ocupació. Av. de Campanar, 32. 46325 València. Adreça electrònica:  
  
njrvsduyfyocebjfabjkoyun@imi.fj.  
b) Delegació de Protecció de Dades de la Generalitat. Passeig de l'Albereda, 16. 46531 València. Adreça electrònica: iqk@ber.ez.  
c) Finalitat del tractament: gestionar la concessió, justificació i control de la subvenció.  
d) Les bases de legitimació general aplicables al tractament de dades són les previstes en els apartats c i e de l'article 6.1 de l'RGPD (l'interés públic i l'obligació legal), en relació amb les normes específiques que regulen aquest procediment.  
e) Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, especialment en la fase de justificació de la subvenció, tindrà l'obligació d'informar-les en els termes que estableix aquesta clàusula.  
f) Persones destinatàries de les dades: no està prevista la comunicació de dades de caràcter personal.  
g) Les dades no seran objecte de transferències internacionals.  
h) El responsable podrà efectuar, en l'exercici de les seues competències, les verificacions necessàries per a comprovar l'exactitud de les dades declarades per la persona interessada que estan en poder de les administracions públiques.  
i) De conformitat amb l'article 13.2 de l'RGPD, totes les dades personals sol·licitades a través dels formularis i la documentació vinculada són necessàries per a poder tramitar la subvenció en les distintes fases del procediment. La falta de comunicació d'aquestes dades a la Conselleria comportarà les conseqüències previstes per l'ordenament jurídic.  
  
j) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
k) La persona interessada té dret a sol·licitar al responsable del tractament l'accés, rectificació i supressió de les seues dades de caràcter personal, així com la limitació o oposició al tractament d'aquestes dades i a no ser objecte de decisions individuals automatitzades, de manera presencial o telemàtica, de conformitat amb el que s'indica en la pàgina següent:  
http://www.gva.es/va/proc19970.  
l) A banda de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant de la Delegació de Protecció de Dades, de manera presencial o telemàtica, de conformitat amb el que s'indica en la pàgina següent: http://www.gva.es/proc22094. A més, hi ha la possibilitat de reclamar davant de l'Agència Espanyola de Protecció de Dades.  
Per a més informació, es pot consultar el registre d'activitat de tractament anomenat «Ajudes, beques i subvencions», accessible en   
www.ceice.gva.es/registre-de-tractament-de-dades.  
  
Dotzé  
D'acord amb el que estableix l'article 65 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions, aquesta ajuda serà compatible amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals, sempre que la suma d'aquestes no supere el cost de l'activitat subvencionada.  
  
Tretzé  
La present ajuda té la seua justificació en l'article 121 de la Llei 7/2021, de 29 de desembre, de la Generalitat, de mesures fiscals, de gestió administrativa i financera i d'organització de la Generalitat 2022, que regula el règim jurídic d'integració dels conservatoris professionals de música i dansa de les administracions locals en la Xarxa Valenciana de titularitat de la Generalitat, i es troba dins del Pla General de Subvencions, el qual estableix entre altres aspectes que el procediment d'integració en la xarxa de titularitat de la Generalitat exigirà la subscripció d'un conveni, amb la negociació col·lectiva prèvia en les respectives meses de cada administració, que concrete i regule els drets i les obligacions que assumeixen cada una de les parts.  
  
  
Catorzé  
La present resolució produirà efectes des de l'endemà de publicar-se en el Diari Oficial de la Generalitat Valenciana i tindrà vigència per a l'any 2023.  
  
De conformitat amb el que s'estableix en els articles 112, 123 i 124 de la Llei del procediment administratiu comú de les administracions públiques, i 10, 14 i 46 de la Llei reguladora de la jurisdicció contenciosa administrativa, contra aquesta resolució, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs potestatiu de reposició s'haurà d'interposar davant del conseller d'Educació, Universitats i Ocupació en el termini d'un mes a comptar de l'endemà de la publicació d'aquesta resolució en el Diari Oficial de la Generalitat Valenciana.  
b) El recurs contenciós administratiu s'haurà d'interposar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació d'aquesta resolució.  
  
València, 20 d'octubre de 2023.- El secretari autonòmic d'Educació (p. d. R 13.04.2022; DOGV 9328, 29.04.2022): Daniel McEvoy Bravo.